Daadwerklike stappe aangekondig ná moord op boerStefan Smit. Dr. Ivan Meyer, Wes-Kaapse minister van landbou, het Maandag daadwerklike stappe aangekondig na aanleiding van die moord op die wynboer Stefan Smit (62) van die Louiesenhof-wynlandgoed buite Stellenbosch. Smit is Sondag omstreeks 18:50 doodgeskiet nadat vier gewapende mans deur ŉ oop deur toegang tot die plaashuis verkry het. Sy vrou en ŉ familievriend was ten tyde van die aanval ook in die huis, maar het die aanval oorleef. Meyer het vandag met adv. Albert Fritz, Wes-Kaapse minister van gemeenskapsveiligheid, adv. Gesie Deventer, burgemeester van die Stellenbosch-munisipaliteit, en verteenwoordigers van Agri Wes-Kaap, die Stellenbosch Landbougenootskap en die Devon Vallei Boerevereniging vergader. Luidens ŉ verklaring wat deur Meyer se kantoor uitgereik is, is daar tydens die vergadering op besliste stappe ooreengekom om die vlaag aanvalle op plattelandse gemeenskappe te bestry. Dit sluit in ŉ vergadering Donderdag tussen Alan Winde, die Wes-Kaapse premier, en die uitvoerende raad van Agri Wes-Kaap. Fritz sou ook vanmiddag met die provinsiale polisiekommissaris vergader om die landelike veiligheidsplan in die provinsie te bespreek. Meyer en Fritz sal voortaan alle provinsiale gesamentlike veiligheidsvergaderings bywoon. Luidens die verklaring sal daar ook ŉ vergadering gereël word met adv. Rodney de Kock, die Wes-Kaapse hoof van die Nasionale Vervolgingsgesag (NVG). “Die Wes-Kaapse regering sal saam met ander rolspelers werk om ŉ petisie op te stel teen die toestaan van borgtog aan verdagtes wat in hegtenis geneem word in verband met plaasmoorde.” Daar is ook onderneem om ŉ interministeriële komitee vir landelike veiligheid op die been te bring teen Julie vanjaar. Tool (53) en Liezel (51) Wessels. Foto: Verskaf Meyer het gesê daar moet nou daadwerklik opgetree word, aangesien die aanvalle ook die Wes-Kaapse landbousektor bedreig. “My innige medelye gaan aan die boeregemeenskap. Ons moet seker maak dat die aanvalle onmiddellik stopgesit word,” het hy gesê. “Landbou, bosbou en visserye maak 3,9% van die provinsiale BBP uit en landbouverwerking ŉ verdere 6,4%. Dit kom neer op altesaam 10,3% van provinsiale BBP. Ongeveer 45% van Suid-Afrika se landbou-uitvoer kom uit die Wes-Kaap.” Fritz het op sy beurt ook sy medelye met die Smit-familie uitgespreek. “Ons kan nie aanvalle op ons boere, landbouwerkers en gemeenskappe duld nie. Ons plase is die broodmandjies en verskaf ŉ lewensbestaan aan talle wat om dit woon,” het hy gesê. “As samelewing moet ons die narratief oor veiligheid op makrovlak aanraak om die gemeenskappe se betrokkenheid te verseker. Ons kan nie slegs op die SAPD en die regering staatmaak nie. Ek sal ŉ konferensie reël met verskeie munisipaliteite om ŉ veiligheidsnetwerk binne ons plattelandse gemeenskappe op die been te bring,” het hy gesê. Die moord op Smit is die tweede plaasmoord in minder as ŉ maand in die Wes-Kaap. Tool Wessels is verlede maand dood nadat hy en sy vrou op hulle plaas, Kapteinsdrift, naby Bonnievale aangeval is.